CELEX: 52016PC0372
Language: el
Date: 2016-06-07
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία εξουσιοδοτούνται ορισμένα κράτη μέλη, προς το συμφέρον της Ευρωπαϊκής Ένωσης, να αποδεχθούν την προσχώρηση της Δημοκρατίας της Κορέας στη σύμβαση της Χάγης του 1980 για τα αστικά θέματα της διεθνούς απαγωγής παιδιών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.6.2016
            COM(2016) 372 final
            2016/0173(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτούνται ορισμένα κράτη μέλη, προς το συμφέρον της Ευρωπαϊκής Ένωσης, να αποδεχθούν την προσχώρηση της Δημοκρατίας της Κορέας στη σύμβαση της Χάγης του 1980 για τα αστικά θέματα της διεθνούς απαγωγής παιδιών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Στόχος της σύμβασης της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών (εφεξής: «η σύμβαση του 1980»), η οποία μέχρι σήμερα έχει κυρωθεί από 93 χώρες, συμπεριλαμβανομένου του συνόλου των κρατών μελών της ΕΕ, είναι η αποκατάσταση του status quo με την άμεση επιστροφή των παιδιών που έχουν αποτελέσει αντικείμενο παράνομης μετακίνησης ή κατακράτησης, μέσω συστήματος συνεργασίας μεταξύ των κεντρικών αρχών που έχουν ορίσει τα συμβαλλόμενα μέρη της σύμβασης.
               
               
                  Δεδομένου ότι η πρόληψη της απαγωγής παιδιών αποτελεί ουσιώδες μέρος της πολιτικής της ΕΕ για την προαγωγή των δικαιωμάτων των παιδιών, η Ευρωπαϊκή Ένωση δραστηριοποιείται σε διεθνές επίπεδο για τη βελτίωση της εφαρμογής της σύμβασης του 1980 και παροτρύνει τρίτες χώρες να προσχωρήσουν σε αυτή.
               
               
                  Η Δημοκρατία της Κορέας κατέθεσε το έγγραφο προσχώρησής της στη σύμβαση της Χάγης του 1980 στις 13 Δεκεμβρίου 2012. Η σύμβαση τέθηκε σε ισχύ για τη Δημοκρατία της Κορέας την 1η Μαρτίου 2013.
               
               
                  Το άρθρο 38 εδάφιο 4 της σύμβασης του 1980 ορίζει ότι η προσχώρηση έχει αποτελέσματα μεταξύ του προσχωρούντος κράτους και των συμβαλλόμενων μερών που δηλώνουν ότι αποδέχονται αυτή την προσχώρηση.
               
               
                  Δεδομένου ότι το ζήτημα της διεθνούς απαγωγής παιδιών εμπίπτει στην αποκλειστική εξωτερική αρμοδιότητα της Ευρωπαϊκής Ένωσης, η απόφαση σχετικά με το αν θα γίνει αποδεκτή η προσχώρηση της Δημοκρατίας της Κορέας πρέπει να ληφθεί σε επίπεδο ΕΕ με απόφαση του Συμβουλίου. Τα κράτη μέλη θα πρέπει, συνεπώς, να προβούν σε δήλωση αποδοχής σχετικά με την προσχώρηση της Δημοκρατίας της Κορέας, προς το συμφέρον της Ευρωπαϊκής Ένωσης.
               
               
                  Η ύπαρξη αποκλειστικής αρμοδιότητας της ΕΕ όσον αφορά την αποδοχή της προσχώρησης τρίτου κράτους στη σύμβαση του 1980 επιβεβαιώθηκε πράγματι από το Δικαστήριο της Ευρωπαϊκής Ένωσης, του οποίου ζητήθηκε η γνώμη με πρωτοβουλία της Επιτροπής.
               
               
                  Στις 14 Οκτωβρίου 2014 η γνωμοδότηση 1/13 του Δικαστηρίου της Ευρωπαϊκής Ένωσης επιβεβαίωσε ότι «η αποδοχή της προσχωρήσεως τρίτου κράτους στη Σύμβαση για τα αστικά θέματα της διεθνούς απαγωγής παιδιών, η οποία συνάφθηκε στη Χάγη στις 25 Οκτωβρίου 1980, εμπίπτει στην αποκλειστική αρμοδιότητα της Ευρωπαϊκής Ένωσης».
               
               
                  Το Δικαστήριο επέμεινε ιδίως στην ανάγκη ομοιόμορφης ερμηνείας σχετικά με το θέμα αυτό σε επίπεδο ΕΕ, ώστε να αποφευχθεί μια μεταβλητή γεωμετρία μεταξύ των κρατών μελών. Στόχος της παρούσας απόφασης είναι η σύμβαση του 1980 να αρχίσει να ισχύει μεταξύ της Δημοκρατίας της Κορέας και όλων των κρατών μελών της ΕΕ.
               
            
            
               •Συνεκτικότητα με ισχύουσες διατάξεις στον τομέα πολιτικής
            
            
               
                  Όσον αφορά την απαγωγή παιδιών από γονείς, η σύμβαση της Χάγης του 1980 είναι η διεθνής νομοθετική πράξη που αντιστοιχεί στον κανονισμό αριθ. 2201/2003 του Συμβουλίου (που είναι γνωστός ως κανονισμός «Βρυξέλλες IIα»), ο οποίος αποτελεί τον ακρογωνιαίο λίθο της δικαστικής συνεργασίας της ΕΕ σε γαμικές διαφορές και διαφορές γονικής μέριμνας
                     1
                  .
               
               
                  Ένας από της βασικούς στόχους του κανονισμού είναι η αποτροπή της απαγωγής παιδιών μεταξύ κρατών μελών μέσω της θέσπισης διαδικασιών για τη διασφάλιση της ταχείας επιστροφής του παιδιού στο κράτος μέλος της συνήθους διαμονής του. Για τον σκοπό αυτό, ο κανονισμός «Βρυξέλλες IIα» ενσωματώνει στο άρθρο 11 τη διαδικασία που προβλέπεται στη σύμβαση της Χάγης του 1980 και τη συμπληρώνει, αποσαφηνίζοντας ορισμένες πτυχές της, ιδίως όσον αφορά την ακρόαση του παιδιού, την προθεσμία για την έκδοση απόφασης μετά την κατάθεση της αίτησης επιστροφής και τους λόγους για τη μη επιστροφή του παιδιού. Θεσπίζει επίσης διατάξεις που διέπουν την περίπτωση αντικρουόμενων αποφάσεων επιστροφής και μη επιστροφής οι οποίες εκδίδονται σε διαφορετικά κράτη μέλη.
               
               
                  Σε διεθνές επίπεδο, η Ευρωπαϊκή Ένωση υποστηρίζει την προσχώρηση τρίτων κρατών στη σύμβαση του 1980, ώστε τα κράτη μέλη της να βασίζονται σε ένα κοινό νομικό πλαίσιο για την αντιμετώπιση των διεθνών απαγωγών παιδιών.
               
               
                  Στις 21 Δεκεμβρίου 2011 η Επιτροπή ενέκρινε 8 προτάσεις αποφάσεων του Συμβουλίου για την αποδοχή της προσχώρησης στη σύμβαση της Χάγης του 1980 για τη διεθνή απαγωγή παιδιών 8 τρίτων χωρών (Μαρόκο, Σιγκαπούρη, Ρωσική Ομοσπονδία, Αλβανία, Ανδόρα, Σεϋχέλλες, Γκαμπόν και Αρμενία)
                     2
                  .
               
               
                  Μεταξύ του Ιουνίου και του Δεκεμβρίου του 2015 το Συμβούλιο της Ευρωπαϊκής Ένωσης εξέδωσε 7 αποφάσεις με βάση τις προαναφερόμενες προτάσεις
                     3
                  .
               
               
                  Η παρούσα πρόταση αφορά μια τρίτη χώρα (Δημοκρατία της Κορέας) η οποία έχει προσχωρήσει στη σύμβαση του 1980 μετά την έγκριση των προτάσεων του 2011.
               
            
            
               •Συνεκτικότητα με άλλες πολιτικές της Ένωσης
            
         
         
            
               
                  Εκτός από τον γενικό στόχο της ανάπτυξης της δικαστικής συνεργασίας σε αστικές υποθέσεις που έχουν διασυνοριακές επιπτώσεις σύμφωνα με το άρθρο 81 της ΣΛΕΕ, η παρούσα πρόταση συνδέεται με τον στόχο που κατοχυρώνεται στο άρθρο 3 της Συνθήκης για την Ευρωπαϊκή Ένωση για την προστασία των δικαιωμάτων των παιδιών. Το σύστημα της σύμβασης της Χάγης του 1980 αποσκοπεί στην προστασία των παιδιών από τις επιβλαβείς επιπτώσεις της απαγωγής από γονείς και στη διασφάλιση του ότι το παιδί μπορεί να διατηρεί επαφή και με τους δύο γονείς του, για παράδειγμα με την εξασφάλιση της αποτελεσματικής άσκησης του δικαιώματος επικοινωνίας.
               
               
                  Η πρόταση συνάδει επίσης με την προώθηση της χρήσης της διαμεσολάβησης για την επίλυση διασυνοριακών οικογενειακών διαφορών. Εφαρμόζεται, μεταξύ άλλων, στο οικογενειακό δίκαιο εντός του κοινού ευρωπαϊκού δικαστικού χώρου η οδηγία για ορισμένα θέματα διαμεσολάβησης σε αστικές και εμπορικές υποθέσεις
                     4
                  . Η σύμβαση της Χάγης του 1980 παροτρύνει τον φιλικό διακανονισμό των οικογενειακών διαφορών. Ένας από τους οδηγούς ορθής πρακτικής στο πλαίσιο της σύμβασης της Χάγης του 1980 που δημοσιεύθηκε από τη Διάσκεψη της Χάγης για το ιδιωτικό διεθνές δίκαιο είναι αφιερωμένος στη χρήση της διαμεσολάβησης για την επίλυση των διεθνών οικογενειακών διαφορών οι οποίες αφορούν παιδιά και εμπίπτουν στο πεδίο εφαρμογής της σύμβασης. Με πρωτοβουλία της Ευρωπαϊκής Επιτροπής ο εν λόγω οδηγός έχει μεταφραστεί σε όλες τις γλώσσες της ΕΕ πέραν της αγγλικής και γαλλικής, καθώς και στην αραβική γλώσσα, ώστε να υποστηριχθεί ο διάλογος με τα κράτη τα οποία δεν έχουν ακόμη κυρώσει τη σύμβαση και να προωθηθεί η εύρεση συγκεκριμένων τρόπων για την αντιμετώπιση των προβλημάτων που προκαλούνται στις περιπτώσεις διεθνούς απαγωγής παιδιών με χώρες που δεν έχουν κυρώσει τη σύμβαση
                     5
                  .
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Δεδομένου ότι η απόφαση αφορά διεθνή συμφωνία, η εφαρμοστέα νομική βάση είναι το άρθρο 218 της Συνθήκης για τη λειτουργία της Ευρωπαϊκής Ένωσης σε συνδυασμό με το άρθρο 81 παράγραφος 3. Το Συμβούλιο αποφασίζει ομόφωνα, έπειτα από διαβούλευση με το Ευρωπαϊκό Κοινοβούλιο.
               
               
                  Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 2201/2003 και, επομένως, συμμετέχουν στην έκδοση και στην εφαρμογή της παρούσας απόφασης.
               
               
                  Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της.
               
               
                  •
                        Επικουρικότητα 
               
               
                  Η πρωτοβουλία εμπίπτει στην αποκλειστική αρμοδιότητα της ΕΕ σύμφωνα με το άρθρο 3 παράγραφος 2 της ΣΛΕΕ, όπως επιβεβαιώθηκε από τη γνωμοδότηση 1/13 του Δικαστηρίου της Ευρωπαϊκής Ένωσης. Συνεπώς, δεν έχει εφαρμογή η αρχή της επικουρικότητας.
               
            
            
               •Αναλογικότητα
            
            
               
                  Η παρούσα πρόταση έχει συνταχθεί κατά το πρότυπο των ήδη υφιστάμενων αποφάσεων του Συμβουλίου με το ίδιο αντικείμενο και δεν βαίνει πέραν αυτού που είναι αναγκαίο για την επίτευξη του στόχου μιας συνεκτικής δράσης της ΕΕ στο θέμα της διεθνούς απαγωγής παιδιών, διασφαλίζοντας ότι όλα τα κράτη μέλη αποδέχονται την προσχώρηση της Δημοκρατίας της Κορέας στη σύμβαση της Χάγης του 1980 εντός μιας δεδομένης προθεσμίας.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ
            
            
               •Διαβουλεύσεις με τα ενδιαφερόμενα μέρη
            
            
               
                  Για να είναι η ΕΕ σε θέση να λάβει τεκμηριωμένη απόφαση ως προς την αποδοχή ή όχι της προσχώρησης συγκεκριμένης τρίτης χώρας στη σύμβαση του 1980, πρέπει να προβεί στις κατάλληλες προπαρασκευαστικές εργασίες.
               
               
                  Κατά τη διάρκεια συνεδρίασης εμπειρογνωμόνων στις 20 Ιανουαρίου 2015 η Επιτροπή και τα κράτη μέλη συμφώνησαν σε ένα σύνολο δεικτών για την αξιολόγηση της κατάστασης της τρίτης χώρας. Το ερωτηματολόγιο παραθέτει ενδεικτικό κατάλογο των δεικτών για να βοηθήσει στην αξιολόγηση των τρίτων χωρών που προσχώρησαν στη σύμβαση. Από τις διαβουλεύσεις με τα κράτη μέλη και τις συζητήσεις κατά τη συνεδρίαση εμπειρογνωμόνων της 15ης Ιανουαρίου 2016 προκύπτει ότι, επί του παρόντος, δεν υπάρχουν αντιρρήσεις από τα κράτη μέλη ως προς την αποδοχή της προσχώρησης της Δημοκρατίας της Κορέας στη σύμβαση του 1980.
               
            
            
               •Συλλογή και χρήση εμπειρογνωσίας
            
            
               
                  Έχουν συγκεντρωθεί από διάφορες πηγές κατάλληλες πληροφορίες για το επίπεδο της εφαρμογής της σύμβασης στη Δημοκρατία της Κορέας. Πρώτον, συγκεντρώθηκαν πληροφορίες από την αντιπροσωπεία της ΕΕ στη Δημοκρατία της Κορέας, λαμβανομένων υπόψη, ειδικότερα, της θέσπισης εκτελεστικής νομοθεσίας, της ύπαρξης συγκεντρωμένης δικαιοδοσίας για την αντιμετώπιση υποθέσεων απαγωγής και της δυνατότητας των αλλοδαπών να έχουν πρόσβαση σε νομική συνδρομή. Τα αποτελέσματα της έρευνας ήταν ικανοποιητικά και, ακόμη και αν υπάρχουν ορισμένες ανησυχίες σχετικά με το χαμηλό ακόμη επίπεδο γνώσης της σύμβασης από τους ασκούντες νομικά επαγγέλματα και σχετικά με την απουσία ειδικών μέτρων επιβολής, δεν είναι τέτοιες που να εμποδίσουν την αποδοχή της προσχώρησης της Δημοκρατίας της Κορέας.
               
               
                  Τα κράτη μέλη επίσης συγκέντρωσαν πληροφορίες σχετικά με την κατάσταση στη Δημοκρατία της Κορέας και το αποτέλεσμα συζητήθηκε κατά τη συνεδρίαση εμπειρογνωμόνων της 15ης Ιανουαρίου 2016.
               
               
                  Περισσότερες πληροφορίες συγκεντρώθηκαν από το Μόνιμο Γραφείο της Διάσκεψης της Χάγης για το ιδιωτικό διεθνές δίκαιο. Η Δημοκρατία της Κορέας συμπλήρωσε τόσο το τυποποιημένο ερωτηματολόγιο για τα νέα μέλη όσο και ένα προφίλ της χώρας
                     6
                  . Επιπλέον, η Δημοκρατία της Κορέας έχει ορίσει δύο δικαστές στο διεθνές δίκτυο δικαστών της Χάγης. Τέλος, οι δικαστές από τη Δημοκρατία της Κορέας που αποσπάσθηκαν κατά το παρελθόν στο Μόνιμο Γραφείο (απόσπαση ενός έτους κάθε φορά) διαδραμάτισαν καθοριστικό ρόλο στην πατρίδα τους όσον αφορά την εφαρμογή της σύμβασης του 1980.
               
               
                   •
                        Εκτίμηση αντικτύπου
               
            
         
         
            
               
                  Η παρούσα πρόταση δεν έχει σημαντικό οικονομικό, κοινωνικό ή περιβαλλοντικό αντίκτυπο που θα απαιτούσε εκτίμηση αντικτύπου στο πλαίσιο του πεδίου εφαρμογής των κατευθυντήριων γραμμών της Ευρωπαϊκής Επιτροπής για τη βελτίωση της νομοθεσίας. Όπως και στις 7 αποφάσεις του Συμβουλίου που εκδόθηκαν ήδη το 2015 για την αποδοχή της προσχώρησης ορισμένων τρίτων κρατών στη σύμβαση της Χάγης του 1980, δεν απαιτείται εκτίμηση αντικτύπου για την παρούσα πρόταση, λόγω της φύσης της παρούσας νομοθετικής πράξης. Πράγματι, δεν υπάρχουν άλλες εναλλακτικές επιλογές εκτός από μια απόφαση του Συμβουλίου για να γίνει αποδεκτή η προσχώρηση τρίτου κράτους στη σύμβαση του 1980.
               
               
                  Ωστόσο, με βάση τα ανωτέρω, διενεργήθηκε από κοινού από την Επιτροπή και τα κράτη μέλη ειδική αξιολόγηση της κατάστασης της Δημοκρατίας της Κορέας, για να εξακριβωθεί κατά πόσον είναι σε θέση να εφαρμόσει τη σύμβαση του 1980 με ικανοποιητικό τρόπο.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και παρακολούθηση, αξιολόγηση και ρυθμίσεις περί υποβολής εκθέσεων
            
            
               
                  Δεδομένου ότι η πρόταση αφορά μόνο την εξουσιοδότηση των κρατών μελών να αποδεχθούν την προσχώρηση της Δημοκρατίας της Κορέας στη σύμβαση του 1980, η παρακολούθηση της εφαρμογής της περιορίζεται στην τήρηση από τα κράτη μέλη της διατύπωσης της δήλωσης καθώς και του χρονοδιαγράμματος για την κατάθεσή της και τη γνωστοποίηση της κατάθεσής της στην Επιτροπή, όπως ορίζεται στην απόφαση του Συμβουλίου. 
               
            
            
               2016/0173 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία εξουσιοδοτούνται ορισμένα κράτη μέλη, προς το συμφέρον της Ευρωπαϊκής Ένωσης, να αποδεχθούν την προσχώρηση της Δημοκρατίας της Κορέας στη σύμβαση της Χάγης του 1980 για τα αστικά θέματα της διεθνούς απαγωγής παιδιών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 3, σε συνδυασμό με το άρθρο 218,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  7
               , 
            
            
               Εκτιμώντας τα ακόλουθα:
            
            
               (1)Η Ευρωπαϊκή Ένωση έχει θέσει ως έναν από τους στόχους της την προαγωγή της προστασίας των δικαιωμάτων των παιδιών, όπως αναφέρεται στο άρθρο 3 της Συνθήκης για την Ευρωπαϊκή Ένωση. Τα μέτρα για την προστασία των παιδιών από την παράνομη μετακίνηση ή κατακράτηση αποτελούν ουσιώδες τμήμα αυτής της πολιτικής.
            
            
               (2)Η Ένωση εξέδωσε τον κανονισμό (ΕΚ) αριθ. 2201/2003 του Συμβουλίου
                  8
                (κανονισμός «Βρυξέλλες IIα»), ο οποίος αποσκοπεί στην προστασία των παιδιών από τις επιβλαβείς συνέπειες της παράνομης μετακίνησης ή κατακράτησής τους και στη θέσπιση διαδικασιών που αποβλέπουν στη διασφάλιση της άμεσης επιστροφής των παιδιών στο κράτος της συνήθους διαμονής τους, καθώς και στην εξασφάλιση της προστασίας του δικαιώματος προσωπικής επικοινωνίας και του δικαιώματος επιμέλειας.
            
            
               (3)Ο κανονισμός (ΕΚ) αριθ. 2201/2003 συμπληρώνει και ενισχύει τη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών («σύμβαση της Χάγης του 1980»), η οποία θεσπίζει, σε διεθνές επίπεδο, σύστημα υποχρεώσεων και συνεργασίας μεταξύ των συμβαλλόμενων κρατών και μεταξύ των κεντρικών αρχών με σκοπό την εξασφάλιση της άμεσης επιστροφής των παιδιών που μετακινήθηκαν ή κατακρατούνται παράνομα.
            
            
               (4)Όλα τα κράτη μέλη της Ένωσης αποτελούν συμβαλλόμενα μέρη της σύμβασης της Χάγης του 1980.
            
            
               (5)Η Ένωση παροτρύνει τις τρίτες χώρες να προσχωρήσουν στη σύμβαση της Χάγης του 1980 και υποστηρίζει την ορθή εφαρμογή της σύμβασης της Χάγης του 1980 συμμετέχοντας, από κοινού με τα κράτη μέλη, μεταξύ άλλων, στις ειδικές επιτροπές που οργανώνονται σε τακτική βάση από τη Διάσκεψη της Χάγης για το ιδιωτικό διεθνές δίκαιο.
            
            
               (6)Ένα κοινό νομικό πλαίσιο που εφαρμόζεται μεταξύ των κρατών μελών της Ένωσης και τρίτων χωρών μπορεί να θεωρηθεί ότι προσφέρει την καλύτερη λύση σε ευαίσθητες υποθέσεις διεθνούς απαγωγής παιδιών.
            
         
         
            
               (7)Η σύμβαση της Χάγης του 1980 ορίζει ότι ισχύει μεταξύ της προσχωρούσας χώρας και των συμβαλλόμενων μερών τα οποία έχουν δηλώσει ότι αποδέχονται την προσχώρηση.
            
            
               (8)Η σύμβαση της Χάγης του 1980 δεν επιτρέπει σε οργανισμούς περιφερειακής οικονομικής ολοκλήρωσης όπως η Ένωση να καταστούν συμβαλλόμενα μέρη της. Ως εκ τούτου, η Ένωση δεν μπορεί να προσχωρήσει στη σύμβαση, ούτε να καταθέσει δήλωση αποδοχής προσχωρούντος κράτους.
            
            
               (9)Σύμφωνα με τη γνωμοδότηση 1/13 του Δικαστηρίου της Ευρωπαϊκής Ένωσης, οι δηλώσεις αποδοχής βάσει της σύμβασης της Χάγης του 1980 εμπίπτουν στην αποκλειστική εξωτερική αρμοδιότητα της Ευρωπαϊκής Ένωσης.
            
            
               (10)Η Δημοκρατία της Κορέας κατέθεσε το έγγραφο προσχώρησής της στη σύμβαση της Χάγης του 1980 στις 13 Δεκεμβρίου 2012. Η σύμβαση τέθηκε σε ισχύ για τη Δημοκρατία της Κορέας την 1η Μαρτίου 2013.
            
            
               (11)Διάφορα κράτη μέλη έχουν ήδη αποδεχθεί την προσχώρηση της Δημοκρατίας της Κορέας στη σύμβαση της Χάγης του 1980. Από εκτίμηση της κατάστασης στη Δημοκρατία της Κορέας προέκυψε το συμπέρασμα ότι τα κράτη μέλη τα οποία δεν έχουν αποδεχθεί ακόμη την προσχώρηση της Δημοκρατίας της Κορέας είναι σε θέση να αποδεχθούν, προς το συμφέρον της Ένωσης, την προσχώρηση της Δημοκρατίας της Κορέας υπό τους όρους της σύμβασης της Χάγης του 1980.
            
            
               (12)Τα κράτη μέλη τα οποία δεν έχουν αποδεχθεί ακόμη την προσχώρηση της Δημοκρατίας της Κορέας θα πρέπει, συνεπώς, να εξουσιοδοτηθούν να την αποδεχθούν προς το συμφέρον της Ένωσης και να καταθέσουν τις δηλώσεις αποδοχής τους όσον αφορά την προσχώρηση της Δημοκρατίας της Κορέας σύμφωνα με τους όρους που θέτει η παρούσα απόφαση. Η Τσεχική Δημοκρατία, η Ιρλανδία και η Δημοκρατία της Λιθουανίας, που έχουν ήδη αποδεχθεί την προσχώρηση της Δημοκρατίας της Κορέας στη σύμβαση της Χάγης του 1980, δεν θα πρέπει να καταθέσουν νέες δηλώσεις αποδοχής, δεδομένου ότι οι υφιστάμενες δηλώσεις εξακολουθούν να ισχύουν δυνάμει του δημοσίου διεθνούς δικαίου.
            
            
               (13)Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 2201/2003 και, συνεπώς, συμμετέχουν στην έκδοση και την εφαρμογή της παρούσας απόφασης.
            
            
               (14)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και, συνεπώς, δεν δεσμεύεται από αυτήν ούτε υπόκειται στην εφαρμογή της,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               1.
                     Τα κράτη μέλη που δεν το έχουν πράξει ακόμη εξουσιοδοτούνται να αποδεχθούν την προσχώρηση της Δημοκρατίας της Κορέας στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών («η σύμβαση της Χάγης του 1980»), προς το συμφέρον της Ένωσης.
            
            
               2.
                     Τα αναφερόμενα στην παράγραφο 1 κράτη μέλη καταθέτουν, το αργότερο στις …,* δήλωση αποδοχής της προσχώρησης της Δημοκρατίας της Κορέας στη σύμβαση της Χάγης του 1980 προς το συμφέρον της Ένωσης, με το ακόλουθο κείμενο:
            
            
               «Η/Το [πλήρης ονομασία του ΚΡΑΤΟΥΣ ΜΕΛΟΥΣ] δηλώνει ότι αποδέχεται την προσχώρηση της Δημοκρατίας της Κορέας στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών σύμφωνα με την απόφαση (ΕΕ) 2016/…** του Συμβουλίου».
            
            
               3. 
                     Κάθε κράτος μέλος ενημερώνει το Συμβούλιο και την Επιτροπή για την κατάθεση της δήλωσης και ανακοινώνει στην Επιτροπή το κείμενο της δήλωσης εντός διμήνου από την κατάθεσή της.
            
            
               Άρθρο 2
            
            
               Τα κράτη μέλη που έχουν καταθέσει τις δηλώσεις αποδοχής τους όσον αφορά την προσχώρηση της Δημοκρατίας της Κορέας στη σύμβαση της Χάγης του 1980 πριν από την ημερομηνία έκδοσης της παρούσας απόφασης δεν προβαίνουν σε νέες δηλώσεις.
            
            
               Άρθρο 3
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα απόφαση απευθύνεται σε όλα τα κράτη μέλη πλην της Τσεχικής Δημοκρατίας, της Ιρλανδίας και της Δημοκρατίας της Λιθουανίας.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 338 της 23.12.2003, σ.31.
               
               
                  
                     (2)
                  COM(2011) 904, 908, 909, 911, 912, 915, 916 και 917, που εκδόθηκαν στις 21.12.2011.
               
               
                  
                     (3)
                  ΑΠΟΦΑΣΗ (ΕΕ) 2015/1023 ΤΟΥ ΣΥΜΒΟΥΛΙΟΥ, της 15ης Ιουνίου 2015· ΑΠΟΦΑΣΗ (ΕΕ) 2015/1024 ΤΟΥ ΣΥΜΒΟΥΛΙΟΥ, της 15ης Ιουνίου 2015· ΑΠΟΦΑΣΗ (ΕΕ) 2015/2354 ΤΟΥ ΣΥΜΒΟΥΛΙΟΥ, της 10ης Δεκεμβρίου 2015· ΑΠΟΦΑΣΗ (ΕΕ) 2015/2355 ΤΟΥ ΣΥΜΒΟΥΛΙΟΥ, της 10ης Δεκεμβρίου 2015· ΑΠΟΦΑΣΗ (ΕΕ) 2015/2356 ΤΟΥ ΣΥΜΒΟΥΛΙΟΥ, της 10ης Δεκεμβρίου 2015· ΑΠΟΦΑΣΗ (ΕΕ) 2015/2357 ΤΟΥ ΣΥΜΒΟΥΛΙΟΥ, της 10ης Δεκεμβρίου 2015· ΑΠΟΦΑΣΗ (ΕΕ) 2015/2358 ΤΟΥ ΣΥΜΒΟΥΛΙΟΥ, της 10ης Δεκεμβρίου 2015. Η απόφαση σχετικά με τη Γκαμπόν έχει ανασταλεί προσωρινά εν αναμονή του διορισμού από τη Γκαμπόν της κεντρικής αρχής που ορίζεται σύμφωνα με το άρθρο 6 της σύμβασης.
               
               
                  
                     (4)
                  Οδηγία 2008/52/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για ορισμένα θέματα διαμεσολάβησης σε αστικές και εμπορικές υποθέσεις (ΕΕ L 136 της 24.5.2008, σ. 3).
               
               
                  
                     (5)
                  
                  
                     https://www.hcch.net/en/publications-and-studies/details4/?pid=5568&dtid=3
                  
               
               
                  
                     (6)
                  Και τα δύο είναι διαθέσιμα στον δικτυακό τόπο της Διάσκεψης της Χάγης για το ιδιωτικό διεθνές δίκαιο.
               
               
                  
                     (7)
                  ΕΕ C  της , σ. .
               
               
                  
                     (8)
                  Κανονισμός (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας ο οποίος καταργεί τον κανονισμό (ΕΚ) αριθ. 1347/2000 (ΕΕ L 338 της 23.12.2003, σ. 1).